## La Jove Orquestra de la Generalitat oferirà un concert solidari en Les Arts juntament amb el Cor de la Generalitat

*** Amb el títol ‘La Jove també és solidària’, la JOGV oferirà el primer dels tres concerts de la Trobada d’Hivern de caràcter benèfic per als afectats per la riuada
* La gala tindrà lloc el 2 de gener a les 19:30 hores en Les Arts
* Les entrades tindran un preu únic de 10 euros que es destinaran íntegrament a les zones afectades**

La Jove Orquestra de la Generalitat i el Cor de la Generalitat, unitats artístiques dependents de l’Institut Valencià de Cultura, oferiran un concert especial en Les Arts amb el títol ‘La Jove també és solidària’, en el qual tota la recaptació de taquilla es destinarà a les zones afectades per la riuada.

El concert tindrà lloc en Les Arts el 2 de gener, a les 19:30 hores, i serà la primera de les tres gales que la Jove Orquestra de la Generalitat oferirà per a concloure la seua Trobada d’Hivern, una de les estades formatives en què es fonamenta el treball de la JOGV durant l’any.

Les entrades ja estan a la venda en la [web](https://www.lesarts.com/es/la-jove-tambe-es-solidaria/) de Les Arts al preu únic de 10 euros. Així mateix, s’ha habilitat una fila 0 per a les persones que vulguen col·laborar amb este propòsit solidari.

El programa del concert ‘La Jove també és solidària’ està pensat especialment per a l’ocasió, i comptarà amb la col·laboració del Cor de la Generalitat.  
En concret, la primera part consta de la *Rêverie* de Charles Debussy, els *Valsos nobles et sentimentales* de Ravel i dos peces de Mozart: el *Rèquiem en Re Menor ‘Lacrimosa’* i *Ave Verum Corpus*.

En la segona part del concert s’oferirà la *Simfonia fantàstica* de Berlioz, per a concloure amb l’Himne a València del mestre Serrano, que comptarà amb la interpretació del tenor Javier Tomé.

**La Jove Orquestra de la Generalitat**

La Jove Orquestra de la Generalitat Valenciana depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

Des de juliol de 2024, el director musical de la JOGV és Ricardo Casero, nascut a València i actualment director musical i artístic de l’Orquestra Regne d’Aragó, una formació orquestral resident en l’Auditori de Saragossa. El mestre Casero és graduat amb honors per les més altes institucions a Espanya, els Estats Units i Anglaterra, també és membre Fulbright i ha sigut guardonat en diversos concursos internacionals a Suècia, Alemanya i Itàlia.

L’objectiu de la JOGV és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

**El Cor de la Generalitat**

El Cor de la Generalitat va ser creat en 1987 amb el nom de Cor de València. És el cor titular del Palau de les Arts de València al mateix temps que desenrotlla una constant activitat en els principals auditoris espanyols.

Ha interpretat les grans obres del repertori simfònic coral i els principals títols del gènere líric i freqüenta el repertori *a cappella*, amb especial atenció als compositors valencians.

El Cor de la Generalitat depén de la direcció adjunta de Música i Cultura Popular de l’Institut Valencià de Cultura. El seu director durant esta temporada és Jordi Blanch i Francisco Hervás el seu pianista acompanyant.

Fecha: 17/12/2024